Den 29-årige ingeniør og ph.d.-studerende Benjamin Biegel har vundet prisen for bedste artikel fra en studerende ved den internationale ingeniørkonference om kontrolsystemer. Idéen er, at man dynamisk skruer op og ned for de enkelte vindmøllers produktion alt efter lokale vindforhold. Dermed kan man reducere slitage og gøre det lettere at integrere mere vindenergi i fremtidens elnet. - Det er en måde at bruge vindmøller til at løse nogle af de problemer, de selv forårsager, siger Benjamin Biegel i en pressemeddelelse. Benjamin Biegels idé er allerede blevet afprøvet, og simuleringer har vist, at sliddet på vindmøllerne vil kunne reduceres med mellem 15 og 20 procent. Det har dog ikke været muligt at bruge strategien på en rigtig vindmøllepark, da møllerne ikke understøtter forskernes metode.

Referat:
En artikel om fremtidens elsystem, som mindsker slid på vindmøller, blev belønnet ved konference i Indien.